Mogadishun taistelu
Mogadishun taistelu taisteltiin 3.-4. lokakuuta 1993 Somalian pääkaupungissa Mogadishussa. Somaliassa oli riehunut sissisota jo 1970-luvulta. Somalia oli myös ollut sodassa Etiopiaa vastaan vuodesta 1974. Taistelujen laannuttua 1988 eri klaanit yrittivät saada valtion hallintaansa diktaattori Siad Barrelta. Taistelut huipentuivat 1991 jolloin klaanien ja hallituksen välisissä taisteluissa kuoli 50 000 ihmistä, ja Siad Barren oli paettava maasta. Somalia jäi sen jälkeen ilman kunnon keskushallintoa. Eri klaanien taistellessa pääkaupungin Mogadishun hallinnasta, YK ja Yhdysvallat lähettivät joukkoja maahan rauhoittaakseen tilanteen. YK:n pääsihteeri Boutros Boutros-Ghali oli aikoinaan toiminut klaanipäälliköitä ja erityisesti kenraali Mohamed Farrah Aididia vastaan ollessaan diplomaattina. Aididin kannattajat pitivät YK:ta ja Yhdysvaltojen joukkoja vihollisinaan.
Kun Aididin joukot tappoivat 24 pakistanilaista YK:n sotilasta väijytyksessä 5. kesäkuuta 1993, Yhdysvallat päätti saada Aididin kiinni. Muutamaa kuukautta myöhemmin amerikkalaiset joukot saivat tietää Aididin tapaavan upseerejaan Mogadishun Olympic Hotellin viereisessä rakennuksessa.
3. lokakuuta klo 15.30, 17 Blackhawk-helikopteria ja AH-6 helikoptereita lähti suorittamaan Operaatio Ireneä. Joukot saivat upseerit kiinni kohteesta mutteivät Aididia. Vankeja ryhdyttiin kuljettamaan kohti amerikkalaisten tukikohtaa autosaattueessa.
Klo 16.20 yhteen Blackhawk-helikopteriin osui ohjus ja se joutui tekemään pakkolaskun kaupunkiin. Haavoittuneet saatiin pelastettua raskaasta tulituksesta huolimatta. Pelastajat ja haavoittumattomat jäivät vielä pudonneen helikopterin luokse.
Klo 16.40 toinen helikopteri putosi ja kaksi Delta-joukkojen tarkka-ampujaa Gary Gordon ja Randy Shughart ilmottautuivat vapaaehtoisiksi suojaamaan onnettomuuspaikkaa. Tarkka-ampujat suojasivat onnettomuuspaikkaa siihen asti kunnes saivat surmansa. Tarkka-ampujat saivat kumpikin ammuttua useita kymmeniä somaleja kivääreillään ja pistooleillaan. Saadessaan surmansa Gordonilla ja Shughartilla oli käytännössä ammukset lopussa kaikissa aseissaan. Tarkka-ampujien kuoltua paikalle pudonneen helikopterin lentäjä Michael Durant otettiin vangiksi. Yön saapuessa Mogadishuun 90 rangeria oli vielä ensimmäisellä onnettomuuspaikalla. Ympärillä oleva seutu oli hyvin vihamielistä ja joukot olivat jatkuvan tulituksen kohteena. Vankisaattue pääsi lentokentälle turvaan. Vasta klo 23.20 saatiin joukkoja mobilisoitua jääkäreiden pelastamiseksi.
4. lokakuuta klo 05.20 saattue saapui pudonneen helikopterin luo ja jääkärit pääsivät lähtemään kohti stadionia, jossa helikopterit olivat vastassa heitä. Tilanpuutteen vuoksi monet joutuivat juoksemaan autojen vierellä stadionille asti. Tätä matkaa ruvettiin kutsumaan jääkäreiden keskuudessa "Mogadishun mailiksi". Päästyään stadionille jääkärit olivat turvassa.
Mogadishun taistelun tapahtumista on tehty elokuva Isku Mogadishuun (Black Hawk Down).
Sen lisäksi että operaation päätavoitetta ei saavutettu, lehdistö piti amerikkalaisjoukkojen tappioita suurina. Amerikkalaiset menettivät 18 sotilasta ja 2 Blackhawk-helikopteria. Somalien tappioiden arvioidaan olevan noin 1 000 ihmistä. Mogadishun taistelu olikin amerikkalaisille erityisesti arvovaltatappio. Amerikkalaisjoukot yllätti myös väkijoukkojen vihamielisyys, vaikka he omasta mielestään olivat auttamassa somaleita. Näkyvin esimerkki somalien vihamielisyydestä oli se, kun he vetivät kuolleita amerikkalaisia pitkin katuja ihmisjoukkojen hurratessa ympärillä. Yhdysvallat päätti vetää joukkonsa pois 7. lokakuuta 1993. Kevääseen 1994 mennessä kaikki amerikkalaiset joukot olivat vetäytyneet Somaliasta. Mogadishun taistelu katsotaan osaltaan vaikuttaneen siihen, etteivät YK ja Yhdysvallat tehneet väliintuloa myöhemmin 1994 Ruandassa kansanmurhan aikaan.
Iskussa menehtyi 19 yhdysvaltalaissotilasta ja 73 haavoittui. Noin 1 000 somalia sai surmansa operaatio Irenen seurauksena.
Kaatuneet yhdysvaltalaiset:
Delta Force: 
160th SOAR:
75th Ranger Regiment: 
10th Mountain Division:
Tarkka-ampujat Randy Shughart ja Gary Gordon saivat kuolemansa jälkeen Yhdysvaltain kongressin kunniamitalin ( tai "Medal of Honor"), joka on korkein Yhdysvaltojen sotilaille myönnettävä kunniamerkki. Kyseessä olivat ensimmäiset myönnetyt mitalit sitten Vietnamin sodan.